<classify> ULISHAWAHI kusikia kanisa la walevi? Full Combat Jerrycan ni kanisa linalohudhuriwa na walevi katika kijiji cha California mjini Lodwar, kaskazini mwa Kenya.Kanisa hilo ambalo ibada hufanyika chini ya mti, waumini wake huhudhuria wakiwa wamekunywa pombe ya kienyeji inayojulikana kwa jina la Kaada kwa lugha ya Kiturkana.Kanisa hili lilianzishwa mwaka 2016 na waumini wake wote ni walevi kutoka kwenye maduka ya kuuzia pombe za kienyeji katika soko la California. Mhubiri wa kanisa hilo, Peter Ekatorot alisema alianzisha kanisa hilo wakati ambapo kijiji hicho kilijulikana sana kwa uhalifu. Tulianza na watu watatu wakati ambapo eneo hili lilijulikana sana. Mahali ambapo wezi sugu na walevi waliishi.Hata makanisa mengi yaliogopa sana. Makanisa yalikuwa yanafurushwa, watu wanamwagiwa pombe, wanatukanwa hadi ikawafanya wachungaji wengi kuogopa kuja hapa, alisema Ekatorot.Mhubiri huyo alisema kuwa yeye binafsi alifika katika eneo hilo baada ya Mungu kumtuma kuwahudumia watu wake. Nilikuja nikaongea na watu moja kwa moja, halafu Jumapili ya kwanza tulipoanza watu watatu tu pekee ndiyo walikuja.Wengine walikuwa tu wanaendelea na shughuli zao, aliongeza. Wakati tulipoanza wiki ya pili, ikawa sasa wakati tunapofanya ibada, wengine wanapigana, wanafukuzana ndani ya kanisa lakini niliweza kuvumilia nikijua ya kwamba Mungu huleta mtu mahali ambapo atakomaa.Waumini huanza ibada kwa nyimbo za sifa, zinazosindikizwa na kupiga ngoma na mbinja na washirika. Kanisa hili pia lina waimbaji na wanakwaya kwa ajili ya kumsifu na kumtukuza Mungu. Kwanza sisi tulikuwa walevi sana, lakini sasa tumebadilika kidogo. Hili kanisa limetusaidia, kuna wale tumebadilika kiasi, lakini wengine pia watabadilika tukiendelea, alisema mmoja wa waumini.  <topic>: KITAIFA 